Flemming Møller Mortensen (S), 2008-06-03:
Dansk Folkeparti har her bedt regeringen om at oplyse om Københavns Kommunes placering af et ungdomshus.
Hos Socialdemokraterne finder vi det helt i orden om end ganske ekstraordinært, at vi her skal redegøre for en fuldstændig klar københavnsk problemstilling.
Det er til gengæld en problemstilling, der i hen ved 20 år har skabt ballade, og som nu endelig ser ud til at være løst med et godt resultat.
1. april 2008 lykkedes det et flertal på Københavns Rådhus bestående af Socialdemokraterne, Socialistisk Folkeparti og Det Radikale Venstre at nå til enighed med de unge og fonden bag Jagtvej 69 om at skabe en forhåbentlig varig løsning på problemet om Ungdomhusets placering.
Aftalen indebærer, at et kommende ungdomshus placeres på Dortheavej 61 i Københavns nordvestkvarter.
Aftalen skal give ungdomshusbevægelsen et selvstyrende ungdomshus, og det skal styrke kulturlivet i nordvest og i øvrigt tilføre København nogle nye ungdomskulturelle tilbud.
Vi mener, at det er vigtigt, at en by som København har kulturelle tilbud til alle sine borgere.
Grundlæggende er vi i Socialdemokratiet nemlig tilhængere af en ungdomspolitik og en kulturpolitik, der respekterer de forskellige grupper i byerne og deres forskellige behov og interesser.
Det er ingen hemmelighed, at det har været en lang, men nødvendig proces, der nu har båret frugt.
Der skal heller ikke herske tvivl om, at der er tale om en ny og anderledes aftale, end tilfældet var med Ungdomshuset på Jagtvej 69.
Med det nye ungdomshus på Dortheavej bliver der nemlig tale om et lovligt kulturtilbud til byens unge.
Forudsætningen for det nye ungdomshus er naturligvis, at løsningen er lovlig, og at der bliver taget det hensyn til naboer, som man skal i en storby som København, hvor man bor tæt op ad hinanden og derfor er meget afhængige af godt naboskab.
Det tegner godt.
Flere foreninger i området omkring Dortheavej har tilkendegivet deres støtte.
Det betyder meget for Socialdemokraterne, at der bliver taget hensyn til naboerne, og jeg ved, at Socialdemokraterne på Københavns Rådhus arbejder med et decideret dialogforum omkring det nye ungdomshus, hvor lokalområdet inddrages permanent omkring Ungdomshuset.
I den forbindelse er det også positivt at se, at den selvejende fond, der skal stå for Ungdomshuset, erklærer sig villig til at gå aktivt ind i eksempelvis graffitibekæmpelse.
Afsluttende er det vigtigt at slå fast, at der skal være plads til alternativ ungdomskultur i byerne.
Kulturen kan og skal ikke ensrettes.
Socialdemokraterne kæmper derfor for byer med plads til alle, men det har været en forudsætning for en dialog med ungdomshusbevægelsen, at de unge har taget aktivt afstand fra vold og hærværk.
Fra socialdemokratisk side har vi kraftigt og konstant taget afstand fra vold og uroligheder som udløbere af ungdomshusproblemet, hvorfor det er helt afgørende, at også ungdomshusbevægelsen og de unge tager afstand fra vold og hærværk.
Samtidig er det mig magtpåliggende at understrege, at Ungdomshuset i København er et kommunalt anliggende, som vi landspolitikere ikke bør blande os i, men overlade til Københavns Kommune at håndtere.
Det har taget tid at finde en løsning for placeringen af Ungdomshuset i København, som alle kan leve med, men det ser ud til at være tilfældet med den placering på Dortheavej 61.
Fra socialdemokratisk side kan vi ikke støtte den henstilling eller det forslag, som er fremsat af Dansk Folkeparti.